Title: ประกาศคณะกรรมการประมงประจำจังหวัดสตูล เรื่อง กำหนดเครื่องมือทำการประมง วิธีการทำการประมง และพื้นที่ทำการประมง ที่ห้ามใช้ทำการประมงในที่จับสัตว์น้ำ พ.ศ. 2560

ประกาศคณะกรรมการประมงประจำจังหวัดสตูล

ประกาศคณะกรรมการประมงประจำจังหวัดสตูล
เรื่อง
กำหนดเครื่องมือทำการประมง วิธีการทำการประมง และพื้นที่ทำการประมง
ที่ห้ามใช้ทำการประมงในที่จับสัตว์น้ำ
พ.ศ. ๒๕๖๐

โดยที่พื้นที่เขตทะเลชายฝั่งของจังหวัดสตูลมีความสำคัญทางด้านระบบนิเวศตามธรรมชาติที่มีความหลากหลายทางชีวภาพ
ปัจจุบันพบว่ามีชาวประมงดัดแปลงใช้เครื่องมือทำการประมงประเภทคราดประกอบกับเรือยนต์ทำการประมงปลิงทะเล
และหอยทะเล ซึ่งเครื่องมือและวิธีการทำการประมงนี้มีลักษณะเป็นการขุดพลิกพื้นดินท้องทะเล
ทำให้เกิดการทำลายหน้าดิน หญ้าทะเล ปะการัง อันเป็นแหล่งวางไข่และเลี้ยงตัวในวัยอ่อนของสัตว์น้ำ
และก่อให้เกิดความเดือดร้อนต่อชาวประมงซึ่งใช้เครื่องมือจับสัตว์น้ำที่ถูกต้องตามกฎหมาย
หากปล่อยให้มีการทำการประมงด้วยเครื่องมือทำการประมงและวิธีการทำการประมงดังกล่าวอีกต่อไป
จะเกิดการทำลายระบบนิเวศของท้องทะเลและส่งผลกระทบต่อทรัพยากรสัตว์น้ำอย่างรุนแรง
รวมทั้งเกิดความขัดแย้งของชาวประมงในพื้นที่
ซึ่งเป็นเหตุฉุกเฉินและมีความจำเป็นเร่งด่วน  ดังนั้น
จึงสมควรกำหนดมาตรการอนุรักษ์และบริหารจัดการให้เกิดความสมดุลทางธรรมชาติและรักษาทรัพยากรสัตว์น้ำและระบบนิเวศไว้อย่างยั่งยืนตามหลักการป้องกันล่วงหน้า

อาศัยอำนาจตามความในมาตรา ๒๘ วรรคหนึ่ง (๓) และวรรคสอง
และมาตรา ๗๑ (๑)
แห่งพระราชกำหนดการประมง พ.ศ. ๒๕๕๘ คณะกรรมการประมงประจำจังหวัดสตูลออกประกาศไว้ ดังต่อไปนี้

ข้อ
๑  ห้ามมิให้ผู้ใดใช้เครื่องมือคราดทุกชนิดประกอบกับเรือยนต์ทำการประมงในที่จับสัตว์น้ำเขตทะเลชายฝั่งของจังหวัดสตูล

ข้อ
๒  ประกาศนี้มิให้ใช้บังคับแก่การกระทำเพื่อประโยชน์ในการศึกษาวิจัยหรือการอนุรักษ์ทรัพยากรสัตว์น้ำซึ่งกระทำโดยทางราชการและได้รับอนุญาตเป็นหนังสือจากอธิบดีกรมประมงหรือผู้ซึ่งอธิบดีกรมประมงมอบหมายแล้ว

ข้อ ๓[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ ณ วันที่ ๕
กรกฎาคม พ.ศ. ๒๕๖๐
ภัทรพนธ์  รัตนพิเชฏฐชัย
ผู้ว่าราชการจังหวัดสตูล
ประธานคณะกรรมการประมงประจำจังหวัดสตูล

พรวิภา/ภวรรณตรี/จัดทำ
๒ สิงหาคม ๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๑๙๔ ง/หน้า ๑๔/๓๑ กรกฎาคม ๒๕๖๐